Team Lotus

1950–1960 m

C. Chapmanas įkūrė Lotus Engineering Ltd. įmonę 1952 m. Londono Hornsei rajone. Lotus sporto komanda buvo atskirta nuo Lotus Engineering 1954 m. 1958 m. Lotus komanda debiutavo Formulės 1 lenktynėse. Komandai atstovavę trys anglai iš 10 startų galėjo pasigirti vos 3 sėkmingai baigtomis lenktynėmis ir surinktais 3 taškais. Dar po dvejų metų 1960-aisiais komandą aplankė sėkmė su Lotus 18 bolidu. Tais metais ekipa pasiekė 4 finišus ant podiumo ir su 34 įskaitiniais taškais užėmė 2 vietą.

1960–1970 m

Tokie patys galutiniai rezultatai (antroji vieta) sekė ir dar dvejus metus. Tiesa, 1961 m. jau buvo pasiekta pirmoji pergalė. JAV GP ją pelnė Innes Irelandas. Ypatingi metai ekipai tapo 1963-ieji. Jim Clarkas su Lotus 25 iš 10 lenktynių pelnė 7 pergales ir net 9 kartus kopė ant ap[dovanojimų pakylos bei tapo čempionu. 1965 m. tas pats pilotas vėl stulbino rezultatais ir pelnė antrąjį čempiono titulą. 1966 m. Formulėje 1 lenktyniavo tik 3 litrų variklius naudojantys bolidai, o tam Lotus ekipa nebuvo pasiruošusi – vos viena pergalė ir tik 21 taškas galutinėje įskaitoje. Kitais metais ekipa pakeitė savo variklių tiekėją į Ford Cosworth ir sugrįžo į pergalių kelią. Jau 1968 m. Graham Hillas pelno tris pergales, o to jam užtenka gauti čempiono titulą. 1970 m. austras Jochen Rindtas dominavo visą sezoną iki žiaurios avarijos Italijos GP kvalifikacijoje, kainavusios jam gyvybę. Per kitas 4 sezono lenktynes niekas neaplenkė austro ir jis tapo čempionu po mirties.

1970–1980 m

Po tragiško 1970-ųjų sezono ekipa ilgai ieškojo geros pilotų pamainos ir ja tapo jaunas 25-erių brazilas Emerson Fittipaldi. Jau 1972 m. su Lotus 72D jis pelnė 5 pergales ir dar pridėjo 3 finišus ant podiumo bei tapo pasaulio čempionu. Kitais metais ekipai vėl pavyko pelnyti čempionės vardą dėka E. Fittipaldi ir švedo Ronnie Petersono 7 pergalių. Iki 1980 m. ekipai vėl laimėti čempionatą pavyko tik vieną kartą – 1978 m. nepralenkiamas buvo amerikietis Mario Andretti. Deja, tai buvo paskutinis Lotus laimėtas čempionatas.
Kaip tik tuo metu Lotus pradėjo savo inovacijas automobilių sporte. Lotus 25 modelis tapo pirmuoju Formulėje 1 pagamintu pagal monokoko konstrukciją. Lotus 63 modelis pasižymėjo, kaip pirmas Formulėje 1 su viduryje įtaisytu varikliu ir varomu 4 ratais. Lotus ekipa tapo pirmąja ekipa, pasiekusia 50 GP pergalių (Scuderia Ferrari tai padarė vėliau, nors pradėjo lenktyniauti Formulėje 1 nuo 1951-ųjų).

1980–1994 m

Po Chapmano mirties ekipai pradėjo vadovauti Peter Warras, tačiau į pergalių kelią ekipos atvesti jam nepavyko. 1984 m. ekipa pakeitė padangų tiekėją į Goodyear ir tai leido Elio de Angelis sezoną baigti trečioje vietoje nepelnius nei vienos pergalės. Dar du kartus ekipa buvo trečioje vietoje 1986 ir 1987 m., tačiau po to rezultatai vis prastėjo.
1995 m. ekipa paskelbė, jog ji susijungia su Pacific Grand Pric komanda, o tuo Lotus Team ekipos istorija ir baigėsi. Nors nauja ekipa dar vadinosi Pacific Team Lotus, tačiau itin mažas komandos biudžetas ir menki rezultatai 1996 m. sezone Formulę 1 paliko ir ši ekipa.

Sugrįžimas 2010 m. sezone

Įpusėjus 2009 m. sezonui BMW koncernas, kuris vadovauja BMW-Sauber ekipai, pranešė po sezono pasitraukiantis iš Formulės 1. Toks jų žingsnis paliko vieną laisvą vietą 2010 m. sezone. 2009 m. rugsėjo 15 d. FIA paskelbė, kad BMW-Sauber ekipą Formulėje 1 pakeis sugrįžtanti Lotus ekipa.
Ekipa toliau liko Norfolke. Naujuoju ekipos vadovu tapo Tony Fernandesas, ekipos techniniu direktoriumi – Mike Gascoyne. Ekipa naudojo Cosworth variklius, kaip ir kitos į Formulę 1 tame pačiame sezone debiutavusios ekipos – Hispania Racing ir Virgin Racing.

Dvi naujos Lotus ekipos

2011 m. ekipa pakeitė variklių tiekėją – juo tapo Renault kompanija. Abu pirmus sezonus Lotus ekipa baigė 10-oje vietoje, nesurinkusi nei vieno taško.
Prieš 2012 m. sezoną kita Formulės 1 ekipa – Renault F1, sustiprino bendradarbiavimą su Lotus kompanija, tokiu būdu pirmoji šiuo pavadinimu buvusi ekipa persivadino į Caterham F1, o prancūzų kompanija tęsdama bendradarbiavimą su Lotus – į Lotus Renault GP.